Jackson: Zbog kašnjenja od nekoliko mjeseci, Hrvatska bi u Uniju mogla ući s nekoliko godina zakašnjenja
"Ako Hrvatska želi čekati godinu-dvije, Rehn će isto tako pričekati godinu-dvije" - tvrdi čelnik američkog Projekta za tranzicijske dem
Hrvatska mora učiniti sve što može kako bi izručila odbjeglog generala Antu Gotovinu Haškom sudu. Povjerenik za proširenje Europske unije Olie Rehn ustrajat će u traženju pune suradnje i bojim se da bi Hrvatska zbog nekoliko mjeseci kašnjenja u ispunjavanju tog zahtjeva mogla biti primljena u Uniju s nekoliko godina zakašnjenja, izjavio je za Glas Amerike Bruce Jackson, bivši američki vojni obavještajac koji trenutno vodi nevladinu organizaciju "Projekt za tranzicijske demokracije" iz Washingtona. S njim je razgovarala Jela de Franceschi. Jackson kaže da Hrvati i hrvatski politički čelnici ponekad vjeruju da mogu odgovoriti ljude od njihovih stajališta pa tako i povjerenika Europske unije za proširenje Olia Rehna koji inzistira na izručenju Gotovine kao uvjeta za početak pregovora Zagreba i Bruxellesa o članstvu u Uniji. Jackson vjeruje da Rehn neće popustiti. "Dobro poznajem Fince i ne možete im promjeniti stajališta. Povjerenik Rehn je vrlo ozbiljan po pitanju Gotovine i ako Hrvatska želi čekati godinu-dvije Rehn će isto tako pričekati godinu-dvije. Ne smije se gubiti vrijeme za početak pregovora o članstvu jer bi se mogle izgubiti prilike za ulazak u Uniju 2007. godine, a možda i 2009. Za odgađanje pregovora od nekoliko mjeseci Hrvatska može biti kažnjena s odgađanjem ulaska u Uniju za nekoliko godina." Jackson dodaje da je Hrvatska vjerojatno mislila da Europska unija neće ustrajati u inzistiranju na izručenju Gotovine. "Vjerujem da se radilo o velikoj pogrešci u interpretaciji stajališta Bruxellesa. Pribojavam se da će to ponovno pokušati učiniti. Europska unija je dala Hrvatskoj jako dobar savjet što treba učiniti. Iskreno, Unija je ponudila Hrvatskoj nešto izvanredno, a to je da joj, kao pojedinačnom kandidatu za članstvo, pomogne u hvatanju koraka s drugim zemljama s kojima je Unija počela pregovarati prije više godina. Možda se od Hrvatske tražilo previše, da uz približavanje Uniji po brzom postupku ispuni uvjet pune suradnje s Haškim sudom." Bruce Jakcson vjeruje da Hrvatska ipak može uhvatiti taj korak neovisno o odgađanju pregovora o članstvu. "Hrvatska je snažan kandidat za primanje u NATO savez i Europsku uniju. Hrvatska je vrlo sposobna zemlja kad se vode pregovori ovakve vrste i očekujem da će biti uspješna" - kazao je Bruce Jackson, bivši američki vojni obavještajac koji trenutno vodi nevladinu organizaciju "Projekt za tranzicijske demokracije" iz Washingtona.